Patrimoniul sub reflectoare Timisoara Spotlight Heritage Timisoara

Primul ghidaj susținut de adolescenți voluntari ai Clubului Impact Shakespeare
2022-09-09 | Bastionul Maria Theresia, str. Martin Luther nr. 4, Timișoara, Timis, România
În data de 9 septembrie 2022 a avut loc primul ghidaj al expoziției “Patrimoniul sub reflectoare Timișoara. Cartierul Cetate – O lume în oglindă”, susținut de 5 adolescenți voluntari din Clubul Impact Shakespeare, pentru colegii lor din clasa a VIII-a.
Ghidajul a fost realizat la Muzeul Național al Banatului, pentru 31 elevi și 2 profesori de la Liceul Shakespeare, în prezența muzeografului Marius Cornea, așa cum v-am obișnuit.

Antrenament cu adolescenții voluntari ai Clubului Impact Shakespeare pe itinerariul fizic al cartierului Cetate
2022-09-23 | Cartier Cetate, Timișoara, Timis, România
În data de 23 septembrie 2022 a avut loc primul antrenament pentru ghidajul expoziției stradale “Patrimoniul sub reflectoare Timișoara. Cartierul Cetate – O lume în oglindă”.

Marius cornea, împreună cu adolescenții voluntari ai Clubului Impact Shakespeare, au parcurs itinerariul fizic al cartierului Cetate, pregătind tururile destinate publicului, în care tinerii vor avea rolul de ghid.

Antrenament cu adolescenții voluntari ai Clubului Impact Shakespeare pe itinerariul fizic al cartierului Cetate
2022-09-30 | Cartier Cetate, Timișoara, Timis, România
În data de 30 septembrie 2022 a avut loc al doilea antrenament pentru ghidajul expoziției stradale “Patrimoniul sub reflectoare Timișoara. Cartierul Cetate – O lume în oglindă”.

Marius cornea, împreună cu adolescenții voluntari ai Clubului Impact Shakespeare, au repetat chiar în curtea școlii itinerariul fizic al cartierului Cetate, pregătind tururile destinate publicului, în care tinerii vor avea rolul de ghid.

Primele ghidaje pe itinerariul fizic al cartierului Cetate cu adolescenții voluntari ai Clubului Impact Shakespeare
2022-10-19 | Cartier Cetate, Timișoara, Timis, România
În data de 19 Octombrie 2022 au avut loc primele patru ghidaje ale expoziției stradale “Patrimoniul sub reflectoare Timișoara. Cartierul Cetate – O lume în oglindă”, susținute de elevii voluntari ai Clubului Impact Shakespeare.
Ziua a început cu un grup de 27 de elevi de clasa a V-a și un profesor de la Școala Gimnazială Sânandrei, iar punctul de plecare a fost Piața Unirii. Elevii au fost împărțiți în două grupuri.

Al doilea grup de vizitatori a venit de la Liceul Teoretic „William Shakespeare” și a fost format din 20 de elevi de clasa a III-a și un însoțitor. Și această clasă a fost împărțită în două grupuri.

Pentru al treila grup, ghizii voluntari au împărți din nou, în două grupuri separate pe cei 24 de tineri vizitatori clasa a V-a, de la Liceul Teoretic „William Shakespeare”.

Ultimul grup pentru această zi a format din 14 elevi și 2 însoțitori de la Școala Gimnazială Banloc, care a fost împărțit la rândul său, în alte două grupuri.

A fost o zi intensă pentru ghizii voluntari ai Clubului Impact Shakespeare, cu patru ghidaje diferite, care au parcurs întreg itinerariul fizic al cartierului. Ghidajele au inclus povești ale orașului de altădată și diferite jocuri educative pentru cei 85 de elevi prezenți, beneficiari ai acestor itinerarii.

Momente din ghidajele realizate de adolescenții voluntari ai Clubului Impact Shakespeare pe itinerariul fizic al cartierului Cetate
2022-10-21 | Cartier Cetate, Timișoara, Timis, România
În data de 21 Octombrie 2022 au avut loc cinci ghidaje ale expoziției stradale “Patrimoniul sub reflectoare Timișoara. Cartierul Cetate – O lume în oglindă”, susținute de elevii voluntari ai Clubului Impact Shakespeare.
A doua sesiune de ghidaje oferite de adolescenții voluntari ai Clubului Impact Shakespeare a început cu un grup de 19 elevi de clasa a III-a și un însoțitor de la Liceul Teoretic „William Shakespeare”. Elevii au fost împărțiți în două grupuri.

Al doilea grup de vizitatori a venit de la Școala Gimnazială Dimitrie Leonida și a fost format din 11 elevi de clasele a VI-a și a VII-a și un însoțitor.

Pentru al treila grup, ghizii voluntari au împărțit din nou, în două grupuri separate de vizitatori, pe cei 29 de elevi de la Liceul Teoretic „William Shakespeare”, clasa a VIII-a. Elevii au avut alături un însoțitor din cadrul liceului.

Următorul grup de vizitatori a venit de la Școala Gimnazială Tomnatic, fiind format din 7 elevi de clasa a VIII-a și un însoțitor.

Ultimul grup pentru această zi a format din 25 de elevi și 3 însoțitori de la Liceul Tehnologic Electrotimiș, care a fost împărțit la rândul său, în alte două grupuri.

A fost o zi intensă pentru ghizii voluntari ai Clubului Impact Shakespeare, cu patru ghidaje diferite și 91 de elevi care au parcurs întreg itinerariul fizic al cartierului și au aflat poveștile orașului de altădată, având parte totodată, de diferite jocuri educative.

Arc în Timp Experimentarium TM și Muzeul Tehnic UPT
2022-11-24 | Muzeul Tehnic UPT și Experimentarium TM, Experimentarium TM, Timisoara, Timis, 300750, România
În data de 24 Noiembrie, în cadrul Muzeului Tehnic al UPT și Experimentarium TM , studenții Universității Politehnica Timișoara, ing. Silviu Berzescu și drd. Marius Tătaru, alături de Horia Gligor, au plimbat un grup de elevi de clasele II – VI prin Muzeul UPT, într-un tur interactiv ghidat, prin care cei mici au descoperit poveștile din spatele premierelor tehnologice ale Timișoarei și tehnologiile prezentului, folosite în proiectul Spotlight Heritage Timișoara.

Prin atelierul ”Arc în Timp” , zeci de elevi au descoperit Muzeul Digital Intercativ al Științei și Tehnologiei și au avut șansa să descopere poveștile cartierelor și clădirilor din Timișoara, să exploreze pagina web și să testeze aplicațiile mobile și de realitate augmentată, îndrumați de studenții din echipa Spotlight Heritage Timișoara prezenți.

La finalul evenimentului, mici exploratori ne-au povestit experiențele lor cu realitatea virtuală și muzeele de știință vizitate, iar cei mai entuziasmați ne-au mărturisit că și-ar dori să mai experimenteze astfel de vizite în viitor.

Experiența tururilor ghidate din anul 2022
2023-02-13 | Timis
Timișoara face, în această perioadă, pași importanți spre conștientizarea colectivă a nevoii de cultură, sprijinind toți actorii din viața orașului, indiferent de rolul lor, să redescopere aspecte ale vieții lor citadine. Echipa de implementare a proiectului știe că orașul Timișoara are mereu ceva de spus, de creat și de inovat și și-a dorit să găsească o modalitate prin care tehnologia, creația și arta să se întâlnească și să-și promoveze diversitatea și utilitatea, interculturalitatea fiind un mod natural de a trăi împreună într-un oraș cultural și cosmopolit precum Timișoara.
În prezent, Spotlight Heritage Timișoara invită cetățenii și vizitatorii Timișoarei într-o lume complexă, real-virtuală, sporind interesul publicului larg pentru cartierele istorice ale Timișoarei, inclusiv cele marginale și neglijate, prin utilizarea tehnologiilor digitale de ultimă generație și a povestirilor digitale pentru a oferi localnicilor și turiștilor posibilitatea să vadă, să audă, să simtă, dar și să acționeze, să co-creeze și să interiorizeze orașul. Este, de asemenea, o referință la povestirea participativă a orașului, care împuternicește cetățenii și turiștii să-și direcționeze apetitul tehnologic și către cultură. Anul 2022 surprinde proiectul Spotlight Heritage Timișoara ca un proiect de anvergură care promovează Timișoara din perspectiva unei capitale culturale europene, prima implementare publică realizându-se în 2019. Proiectul se bazează pe povești digitale în expoziții cu trei componente: pavilion (Muzeul Național al Banatului), stradal (in situ-cartier), și digital (pagina web și aplicațiile mobile și de realitate augmentată).
În 2019, proiectul a trasat și a povestit povestea cartierului Iosefin, în 2020 a cartierului Elisabetin și în 2021 a cartierului Fabric. În 2022, proiectul este dedicat cartierului Cetate și simțului olfactiv, într-o metaforă a oglindirii lumii reale prin lumea literară: Cartierul Cetate – O lume în oglindă. Simțul olfactiv este prezent prin experimente chimice pentru a reproduce diversele celebre mirosuri ale Timișoarei (floral, trandafir etc.), iar implicarea participativă îmbină tururile ghidate, teatrul și dansul, cu poveștile patrimoniului imaterial și cu realitatea virtuală/augmentată.

Componenta educațională este un alt element prezent în proiect și dezvoltat intens în anul 2022, prin promovarea cooperării cu numeroase școli și instituții, cu zeci de tururi ghidate, ateliere de povești și activități de mediere culturală desfășurate în cadrul celor două expoziții (muzeală și stradală).
Vezi aici un scurt video despre experiența tururilor ghidate din anul 2022:

În prezent, proiectul face parte din Programul Cultural Timișoara Capitală Europeană a Culturii 2023, un Traseu, parte a Stației: 4 Bright City, Traseu: Orașul Luminilor, Teritoriu: Locuri.
Spotlight Heritage Timișoara / Patrimoniul sub reflectoare este o inițiativă culturală digitală a Universității Politehnica din Timișoara, în parteneriat cu Muzeul Național al Banatului, care suprapune patrimoniul fizic în format digital, prin utilizarea tehnologiilor de ultimă generație (web, mobil, AR, VR și XR). Proiectul este co-finanțat de Municipiul Timișoara, prin Centrul de Proiecte, Consiliul Județean Timiș și face parte din seria proiectelor dedicate programului cultural – Timișoara Capitală Culturală Europeană 2023.

Finisajul expoziției "Patrimoniul Sub Reflectoare - Lumi Paralele"
2023-10-01 11:00 - 14:00 (Europe/Bucharest) | Muzeul Național al Banatului, Maria Theresia Bastion, Strada Martin Luther 4, Timișoara, Timiș, 305500, România
În data de 01 octombrie, duminica, va fi ultima zi în care expoziția „Patrimoniul Sub Reflectoare – Lumi Paralele” va fi deschisă publicului. Duminica aceasta va avea loc finisajul expoziției, organizată în mansarda B2 a Bastionului Maria Theresia.

Este ultima șansă de a descoperi poveștile Timișoarei imersiv prin diverse instalații care utilizează tehnologii de realitate augumentată și virtuală, prin care vei putea descoperi poveștile din spatele exponatelor și a diverselor locații din oraș.

Cu ocazia inchiderii spațiului, se va organiza un 𝐭𝐮𝐫 𝐠𝐡𝐢𝐝𝐚𝐭 𝐝𝐞 𝐥𝐚 𝐨𝐫𝐚 𝟏𝟏:𝟎𝟎, 𝐢𝐚𝐫 𝐥𝐚 𝐨𝐫𝐚 𝟏𝟐:𝟎𝟎 𝐯𝐚 𝐚𝐯𝐞𝐚 𝐥𝐨𝐜 𝐟𝐢𝐧𝐢𝐬𝐚𝐣𝐮𝐥, care va marca închiderea oficială a acesteia.

Te invităm să pășești într-o incursiune în istoria cartierelor printr-o cheie barocă: alegoria simțurilor, prezentând secvențe din viața cotidiană din Iosefin (2019), Elisabetin (2020), Fabric (2021), Cetate (2022) și Giroc (2023), un cartier-dormitor din perioada socialistă.

În mansarda bastionului Theresia vor fi expuse bunuri culturale de patrimoniu din colecțiile Muzeului Național al Banatului, care ilustrează viața economică, socială și culturală a celor 5 cartiere din Timișoara, alături de diverse surse de memorie: fragmente de interviuri și texte literare (roman, jurnal, memorii). Expoziția cuprinde o selecție importantă de cărți poștale, fotografii, sigilii, diplome de breaslă, care depun mărturie despre secvențe din istoria celor 5 cartiere ale Timișoarei și diversele comunități cultural-lingvistice.

Te vom conduce printr-o călătorie de stimulare a simțurilor, unde vei avea bucuria de a explora spații urbane prin prisma a cinci personalități marcante ale orașului Timișoara:

Văzul și lumea Valeriei Pintea din cartierul Iosefin, prin romanul Lianei Maria Gomboșiu;

Tactilul și lumea ascunsă într-un cufăr a lui Netti Diel din cartierul Elisabetin, prin intermediul jurnalului de familie al Piei Brînzeu;

Auzul și lumile în destine din cartierul Fabric, aflate în arhiva Grupului de Istorie Orală și Antropologie Culturală, înființat și coordonat de doamna Smaranda Vultur;

Olfactivul și lumea din oglinda cartierului Cetate, din perspectiva poeziilor scrise de Robert Șerban și a textelor selectate de Smaranda Vultur și Roxana Rogobete;

Gustativul și lumile paralele din cartierul Giroc, suprinse în jurnalul Sorinei Jecza, impresii vizuale și informații din Revoluția din ‘89.

Expoziția este deschisă de miercuri până duminică, între orele 10:00-18:00, iar intrarea este 16 lei/persoană. Plata se face la locație. 𝐈𝐧𝐭𝐫𝐚𝐫𝐞𝐚 𝐞𝐬𝐭𝐞 𝐥𝐢𝐛𝐞𝐫ă 𝐝𝐮𝐦𝐢𝐧𝐢𝐜𝐚̆, 𝟎𝟏 𝐨𝐜𝐭𝐨𝐦𝐛𝐫𝐢𝐞 𝟐𝟎𝟐𝟑.

Te așteptăm să ni te alături la expoziția ”Patrimoniul sub reflectoare Timișoara – Lumi paralele”, parte a proiectului Spotlight Heritage Timișoara, din Programul cultural național „Timișoara – Capitală Europeană a Culturii în anul 2023”. Expoziția este organizată de Muzeul Național al Banatului, în parteneriat cu Universitatea Politehnica Timișoara, prin Centrul de ID/IFR și e-Learning și Centrul Multimedia.

Tururi ghidate gratuite la Muzeul Tehnic UPT și ExperiemntariumTM - locul în care fizica, chimia, istoria și arta sunt puse la dispoziția tuturor!
2023-11-07 00:00 - 23:59 | Muzeul Tehnic UPT și Experimentarium TM, Experimentarium TM, Timisoara, Timis, 300750, România
În 2023 Muzeul tehnic UPT – ExperimentariumTM a devenit locul de intersectare a științelor exacte, precum fizica și chimia, cu istoria, cultura și arta, contopindu-se și creând un nou spațiu de anvergură pentru un oraș plin de energie și de oameni pasionați de artă, cultură și nu numai.

În anul în care Timișoara este Capitală Europeană a Culturii, Spotlight Heritage Timișoara a organizat, printre multe altele, și XR Show Patrimoniul sub reflectoare Timișoara. Pentru toți cei care-și doresc să descopere lumea fascinantă a fizicii prin moduri practice și istoria orașului prin moduri inedite, în lumea digitală cu ajutorul tehnologiilor de realitate virtuală și augmentată am pregătit tururi ghidate GRATUITE. Acestea sunt realizate la cerere, iar până în prezent au fost realizate peste 30 de tururi.

Începând din mai 2023 și până în decembrie 2023 am pregătit pentru publicul larg zile și weekend-uri pline de activități precum:

– experimente de fizică și chimie

– tururi ghidate

– Canalul Bega văzut altfel

– tururi virtuale ale orașului și Timișoara în VR

– treasure hunt în realitate augmentată

– o istorie a orașului prezentată altfel

Și o mulțime de alte activități dedicate tinerilor și copiilor!

Un final de an plin de experimente și experiențe unice

În decembrie 2023 ne vedem la evenimentul de Closing Timișoara 2023 | Timișoara 2023 la nesfârșit, unde vom aduce, printre toate lucrurile prezentate până acum la ExperimentariumTM, alte câteva surprize. Urmărește în continuare programul nostru pe paginile de socializare pentru a afla despre ce este vorba!

Componentele digitale ale proiectului sunt accesibile online la adresa https://spotlight-timisoara.eu/ și prin aplicațiile mobile care pot fi descărcate din magazinele Android și Apple, căutând „Spotlight Timișoara” sau scanând codul QR alăturat acestui comunicat.

Link aplicații pentru utilizatorii Android: https://is.gd/SjiIgv

Link aplicații pentru utilizatorii iOS: https://is.gd/y6JxeV

Informații despre eveniment sunt disponibile și pe:

Pagina web: https://spotlight-timisoara.eu/

Facebook: https://www.facebook.com/SpotlightHeritageTimisoara/

Twitter: @spotlight_TM21

Instagram: @spotlight_tm

Spotlight Heritage Timișoara / Patrimoniul sub reflectoare este o inițiativă culturală digitală a Universității Politehnica Timișoara realizată în parteneriat cu Muzeul Național al Banatului, parte a Programului Cultural Timișoara 2023 Capitală Europeană a Culturii. Proiect cultural co-finanțat de Municipiul Timișoara prin Centrul de Proiecte, Consiliul Județean Timiș, Ministerul Culturii, EEA and Norway Grants.
